Sinan Alimanović

**Sinan Alimanović** (Leskovac, 11. februar 1954) jeste bosanskohercegovački pijanist, orguljaš, kompozitor, dirigent i aranžer.

## Biografija 
### 1970-te i 1980-te  
Studirao je na Akademiji muzičkih umjetnosti u Skoplju, Prištini i Sarajevu. Muzičku karijeru započeo je s mnogim rock - jazz, jazz sastavima i velikim orkestrima nastupajući širom bivše Jugoslavije. Bio je jedan od članova grupe Kosovski Božuri iz Prištine. Tokom 1970-ih  postao je član Revijskog orkestra RTV Priština, a od 1979. godine prelazi u Sarajevo gdje razvija iznimno živu aktivnost, prevashodno kao član ritam sekcije Velikog orkestra (Big Banda)  RTV Sarajevo, ali i kao aranžer, kompozitor i dirigent. Ubrzo zatim, upoznaje Slobodana "Bodu" Kovačevića, na čiji poziv postaje član rock'n'roll grupe Indexi. Na festivalu Vaš šlager sezone 1981. osvaja nagradu za najbolji aranžman kompozicije Betonska brana, koju je komponirao zajedno sa gitaristom Slobodanom Bodom Kovačevićem. Godine 1983. napušta Indexe, da bi im se ponovo pridružio 1997. Tokom osamdesetih godina 20. vijeka sarađuje s grupama iz kultne sarajevske škole pop roka kao što su Bijelo Dugme, Ambasadori i mnogim drugim. Ipak, njegov glavni interes je jazz što dokazuje djelima koja stvara i u kojima se osjeti veliki uticaj poznatih svjetski jazz sastava i muzičara kao što su: Weather Report, Miles Davis, Herbie Hancock, Wynton Kelly i drugi. Kompozicije koje je Sinan Alimanović tada komponirao karakterisale su specifične ritmičke mjere bliske Balkanskom poluostrvu, ali u kombinaciji s jazz manirom i zvukom Fender Rhodesa i električnih orgulja.

### Kraj 1980-ih i početak 1990-ih 
Dva puta je bio član EBU / UER Public Jazz Orcestra (1986. - Opatija i 1990. - St. Gerold) kao jedini predstavnik bivše Jugoslavije. Paralelno sa radom u  Big Bandu RTV BiH, Sinan Alimanović nastupa i vodi male sastave koji pod njegovim imenom izvode originalne kompozicije svog vođe. Kompozicije su vrlo često temeljene na upotrebi folklornih elemenata muzike iz Bosne i Hercegovine i cijelog Balkana, ali isto tako i novog viđenja jazz standarda, mahom be - bop, cool, hard - bop, neo - bop i klasične muzike. 1988. godine u Radencima osvaja prestižnu nagradu na muzičkoj paradi Radenci ( JRT ). To je bila nagrada na zadanu temu za pjesmu Oj golube, moj golube u muzičkoj obradi Sinan Alimanovića i izvedbi Big Banda RTV Sarajevo. Navedena nagrada je, između ostalog,  i najveća muzičko - instrumentalna nagrada koja je stigla u Sarajevo. Osamdesetih godina u Sarajevu otvara prvi Jazz Club Međunarodnog Prijateljstva koji je bio uvršten u mapu svjetskih jazz klubova.

### Devedesete godine 
Sinan Alimanović u periodu od 1992. do 1995. godine uz grupu entuzijasta pokušava održati živom kulturnu scenu Bosne i Hercegovine. Pet puta je bio dirigent i aranžer na Eurosongu. U knjizi The Eurovision Song Contest ( 50 years Eurovision song contest, the official history – John Kennedy O'Connor ) pominju se dirigenti koji su najčešće nastupali na toj manifestaciji, a među njima je i Sinan Alimanović. U tom periodu nastala je i jazz kompozicija Sarajevo Remake koja je prvi put izvedena 1993. godine sa preostalim članovima Big Banda RTV BiH u okupiranom gradu. Deset godina kasnije, Sinan Alimanović izdaje i istoimeni nosač zvuka. Ponovo se pridružuje Indexima 1997. godine i sa njima ostaje do smrti Davorina Popovića. Sa Indexima snima album Kameni cvjetovi što predstavlja  drugi studijski album ove muzičke grupe u 39. godina njihove karijere. Album je obilježila tradicionalna pjesma Snijeg pade na behar na voće, čiju je muzičku obradu Alimanović priredio u džez maniru. Sa Indexima je snimio i dva dvostruka uživo albuma u izdanju Komune - Beograd i Nika Records -a.  Sinan Alimanović je bio direktor Muzičke produkcije RTV BiH u periodu od 1994. do 2002. godine, te vodio dvadeset muzičkih festivala.

### 2000-te 
Kao jedan od osnivača Sarajevo Big Banda, sa kojim je dirigovao, nastupio je na velikom koncertu u sarajevskoj olimpijskoj dvorani Zetra. Koncert je održan 2000. godine i na njemu su nastupili Duško Gojković, Indexi, Oliver Dragojević i mnogi drugi. Navedeni koncert je dokumentovan dvostrukim CD - boxom  Najveći koncert u gradu, objavljenim od strane izdavačke kuće iz Slovenije 'Nika Records'.  
Godine 2003. objavljuje album: Sinan Alimanović Quintet Sarajevo Remake. Osmislio je i realizirao TV projekt Jazz in Action. Sa svojim orkestrom / bandom i gostima iz inostranstva, Alimanović je realizirao dva serijala TV jazz programa Jazz in Action. Prvi serijal, od dvanaest emisija, izveden je i snimljen 2004. godine, od strane televizije OBN. Drugi serijal, od osam emisija, izveden je i snimljen 2005. godine od strane FTV BiH. U sklopu TV serijala Jazz in Action nastupali su orkestri i gosti iz inostranstva: Aladár Pege, Ladislav Fidri, Jelena Jovović ex Revišin, Drago Diklić, Lee Harper, Aleksandar Jačimović, Goce Dimitrovski, Zdenka Kovačiček, Nikola Mitrović, Big Band Srednje muzičke škole 'Stanković' i mnogi drugi...** **Dvostruki album Sinan Alimanović International Band Bosnia Groove objavljuje 2007. godine. Mnogi kritičari ovaj album smatraju i krunom njegove karijere. Ipak, 2009. godine događa se novi nosač zvuka: Sinan Alimanović Ladislav Fidri Quartet Live in Tuzla. Kritika albuma Live in Tuzla zabilježena je u knjizi „Pogled na Jazz - zapisi iz jazz svemira“, hrvatskog autora Dinka. H. Sanskog.  
U pripremi za izdavanje ima deset  albuma u formi trija, kvarteta, kvinteta, sola, te četiri studijska albuma u formi dueta. Uvršten je na web site svjetskih, savremenih kompozitora pod nazivom Musicaneo, kao i u svjetski jazz arhiv: Jazz Music Archives.

### Sinan Alimanović - jazz muzičar 
Sinan Alimanović - International jazz band aktivan je u raznim formama od 1980. godine pa do danas. Sarađivao je sa mnogim muzičarima evropske i američke jazz scene. Neki od njih su:  Vaclav Zahradnik, Erich Kleinschuster, Gianni Basso,  Duško Gojković, Barbara Hendricks, Randy Brecker, Harvie S, Victor Lewis, Lee Harper, Aladar Pege, Deseö Csaba, Jim Mullen, Robert Balzar, Jože Privšek, Miljenko Prohaska, Tony Lakatos,  Tony Fisher, Ladislav Fidri, Stjepko Gut, Petar Ugrin, Alex Blake, Bobby Sanabria i mnogi drugi.

Kroz karijeru bilježi brojne nastupe širom Evrope i Amerike: Zagreb, Zadar, Opatija, Mali Lošinj, Vodice, Split, Dubrovnik, Beograd, Novi Sad, Valjevo, Pančevo, Ljubljana, Bled, Radenci, Prag, Beč, St. Gerold, Berlin, London, Dablin, Oslo, Stockholm, Malme, New York, Chicago, Saint Louis, Des Moines, Toronto, Vancouver, Ottawa...

O njegovom radu i stvaralaštvu snimljen je dokumentarni film u tri dijela pod nazivom   Sinan Alimanović - Jazz muzičar, u produkciji državne Radio Televizije Bosne i Hercegovine. Scenarista filma je  Dr. Vinko Krajtmajer, a redatelj Emir Saltagić.

Sinan Alimanović je na MAS Muzička akademija u Sarajevu izveo prvu generaciju jazz studenata u historiji ove značajne muzičke institucije. U maju, 2018. godine objavljen je i nosač zvuka Prvi jazz koncert studenata Muzičke akademije u Sarajevu koji je izdala Muzička akademija u Sarajevu u saradnji sa profesorom Sinanom Alimanovićem.

## Nagrade i priznanja 
* 1977. - Prva nagrada festivala Akordi Kosova za najbolju pjesmu ("Dar proleća" - Milica Milisavljević) 
* 1981. - Nagrada SOKOJ-a (Saveza kompozitora Jugoslavije) na festivalu Vaš šlager sezone za najbolji aranžman ("Betonska brana" - Indexi)
* 1981. - Nagrada Zlatna lira na festivalu Vaš šlager sezone za aranžman pjesme ("Čovjek bez problema" - Seid Memić Vajta) 
* 1986. - Dijamantska ploča za aranžmane i ukupan tiraž izdatih nosača zvuka u produkciji Sarajevo Diska
* 1988. - Prva nagrada Glasbena Parada Radenci za najbolju muzičku, jazz obradu ("Oj golube, moj golube")
* 1991. - Zlatna značka Radio - Televizije Sarajevo (sada: Radiotelevizija Bosne i Hercegovine) za doprinos, afirmaciju i razvoj Plesnog orkestra RTV SA i reproduktivne djelatnosti
* 2002. - Nagrada 'Davorin" (Indexi (nagrada)) za životno djelo Indexi
* 2003. - Nagrada 'Davorin" (Indexi (nagrada)) za instrumentalističku izvedbu
* 2004. - Nagrada 'Davorin" (Indexi (nagrada)) za najbolje muzičke aranžmane
* 2013. - Top 5 jazz kompozitora svijeta Made in New York Jazz Competition za kompoziciju "Lejla"
* 2013. - Nagrada Srebrna pahuljica 29. Međunarodnog festivala Sarajevska zima za najbolji koncert "My Favorite Things"
* 2018. - Nagrada "Slobodan Bodo Kovačević" (Asocijacija kompozitora - muzičkih stvaralaca AMUS) za autorsko stvaralaštvo u oblasti instrumentalne muzike    za album Live in Studio: Bosnian Blue

## Muzičko stvaralaštvo 
### Solo albumi 
* 2003 "Sinan Alimanović Quintet - Sarajevo Remake"
* 2007 "Sinan Alimanović International Band -Bosnia Groove"
* 2009 "Sinan Alimanović Ladislav Fidri Quartet -Live in Tuzla"  
* 2016 "Sinan Alimanović - Live in Sarajevo"
* 2017 "Sinan Alimanović International Band - Live in Studio: Bosnian Blue"
* 2019 "Sinan Alimanović Trio - Live in Skenderija"
* 2020 "Sinan Alimanović International Band - Lejla"

### Sa grupom "Indexi" 
* 1981 "Betonska Brana VŠS"
* 1999 "Kameni cvjetovi"
* 2000 "Najveći koncert u gradu 01. 12. 2000. Zetra"
* 2002 "Indexi - Posljednji koncert u Sarajevu"
* 2009 "Indexi - The Best Of... / Live Tour 1998 / 1999 Vol. 1"
* 2009 "Indexi - Live Tour 1998 / 1999 Vol. 1"

### Sa grupom "Kosovski božuri" 
* 1978 "Veče Rok Muzike - JRT Opatija"
* 1979 "Opatija '79 - Rock Grupe"

### Sa grupom "Ambasadori" 
* 1980 "Ne mogu nam ništa! / Partizan"
* 1980 "Dao sam ti što se moglo dati"

### Sa grupom "Bijelo Dugme" 
* 1986 "Pljuni i zapjevaj moja Jugoslavijo"
* 2000 "Pljuni i zapjevaj moja Jugoslavijo"
* 1990 "Nakon svih ovih godina"
* 1994 "Hajdemo u planine"

### Ostala diskografija 
* 1981 "Kënga E Rinisë - Melodi Me Temë Nga Revolucioni"
* 1982 "Glazbena Parada Radenci"
* 1982 "Čovjek bez problema - Vajta"
* 1986 "Detektor laži"
* 1993 "Fatima - Željko Bebek"
* 1993 "Sva Bol Svijeta - Eurovision Song Contest 1993"
* 1995 "Dvadeset Prvi Vijek - Eurovision Song Contest 1995"
* 1997 "Goodbye - Eurovision Song Contest 1997"
* 1999 "BOSNIAN JAZZ DOCUMENT"
* 2002 "Vlado Kreslin - Kreslinčice ( Najljubše Pesmi )"
* 2007 "RockStars - Idemo Dalje"
* 2008 "Dragan Rokvić - Funk Time"
* 2008 "Rok Misija - Zeitgeist"
* 2011 "BH Eurosong CD1"
* 2018 "Prvi džez-koncert studenata Muzičke akademije u Sarajevu"

## Reference 
### Literatura 
* John Kennedy O'Connor: 50 years Eurovision song contest, the official history 
* Petar Janjatović: Ex-Yu rock enciklopedija
* Dinko Husadžić Sansky: Pogled na jazz (Zapisi iz jazz svemira)
* Miloš Krstić: Vek džeza (Od St. Louisa do Beograda)
* BHRT - RADIO TELEVIZIJA BOSNE I HERCEGOVINE 
* http://www.discogs.com/artist/Sinan+Alimanović#p=2&t=Credits_All

Kategorija:Bosanskohercegovački muzičari
Kategorija:Bosanskohercegovački kompozitori
Kategorija:Džez
Kategorija:Rođeni 1954.
Kategorija:Muzička akademija u Sarajevu
Kategorija:Muzičari po profesiji
Kategorija:Bosanskohercegovački pijanisti
Kategorija:Bosanskohercegovački dirigenti
Kategorija:Živi ljudi
Kategorija:Jugoslavenski kompozitori
Kategorija:Jugoslavenski pijanisti
Kategorija:Jugoslavenski dirigenti